**ജോയിന്റ് കൗൺസിൽ ഓഫ് ആക്ഷൻ, കേരള**

ഇൻകംടാക്സ് എംപ്ലോയീസ് ഫെഡറേഷൻ ഇൻകംടാക്സ് ഗസറ്റഡ് ഓഫീസെഴ്‌സ് അസോസിയേഷൻ

 എറണാകുളം,

 08-03-2017

പ്രിയ സുഹൃത്തെ,

 നാളിതുവരെ പരിഹരിക്കപ്പെടാതെ അവശേഷിക്കുന്നതും ഭാഗികമായി മാത്രം നടപ്പിലാക്കപ്പെട്ടതുമായ ഏഴാം ശമ്പള പരിഷക്കരണ കമ്മീഷന്റെ ദുരുപദിഷ്ടവും വഞ്ചനാപരവുമായ നിർദ്ദേശങ്ങൾ ഒഴിവാക്കപ്പെടുന്നതിനും, പ്രഖ്യാപിക്കപ്പെട്ട ഏറ്റവും കുറഞ്ഞ വേതനവും ശമ്പള ഫിക്സേഷൻ ഫോർമുലയും ഇനിയും പ്രഖ്യാപിക്കപ്പെടാത്ത വീട്ടുവാടക ബത്ത ഉൾപ്പെടെയുള്ള അലവൻസുകളും യാഥാർത്ഥ്യബോധത്തോടെ പുനർനിർണ്ണയിക്കണമെന്ന നമ്മുടെ നിരന്തര ആവശ്യം ബധിരകർണ്ണങ്ങളിലാണ് പതിക്കുന്നതെന്ന തിരിച്ചറിവും, തുടർന്നു വരുന്ന പ്രതിഷേധങ്ങൾ പുതിയ തലങ്ങളിലേയ്ക്ക് വ്യാപിപ്പിക്കുവാൻ നമ്മെ നിർബ്ബന്ധിതരാക്കിയിരിക്കുന്നു. ഈ വിഷയവുമായി ബന്ധപ്പെട്ട നിരന്തര പ്രക്ഷോഭങ്ങൾ കടുത്ത നടപടികളിലേക്ക് നീങ്ങിയപ്പോൾ കേന്ദ്ര മന്ത്രിമാർ നാഷണൽ JCA യ്ക്ക് നൽകിയ ഉറപ്പുകളൊക്കെയും കാറ്റിൽപ്പറത്തി കേന്ദ്രജീവനക്കാരെ വഞ്ചിച്ചുകൊണ്ട് നിഷേധാത്മക നിലപാടുകൾ തുടരുന്നതും രൂപീകൃതമായ കമ്മറ്റികളുടെ റിപ്പോർട്ടുകൾ വൈകിപ്പിക്കുന്നതും പല കമ്മറ്റികളും കടലാസിൽ ഒതുങ്ങുന്നതും നമ്മെ കേന്ദ്ര സർവ്വീസ് മേഖലയിലെ സംഘടകളുടെ കൂട്ടായ്മയായ കോൺഫെഡറേഷന്റെ കുടക്കീഴിൽ 2017 മാർച്ച് മാസം പതിനാറാം തീയതി ഒരു പൂർണ്ണ ദിന സമരം നടത്തിക്കൊണ്ട് പ്രക്ഷോഭ പരിപാടികൾ ശക്തിപ്പെടുത്തുന്നതിന് നിർബ്ബന്ധിതരാക്കിയിരിക്കുന്നു.

 പെൻഷൻ തുല്യത സംബന്ധിയായി ഏഴാം ശമ്പള പരിഷക്കരണ കമ്മീഷൻ നൽകിയ ശുപാർശകൾ നടപ്പിലാക്കുവാൻ സർക്കാർ വിമുഖത കാട്ടുകയാണ്. എല്ലാവർക്കും നിയമാനുസൃത (സ്റ്റാറ്റ്യൂട്ടറി) പെൻഷൻ ഏർപ്പെടുത്തിക്കൊണ്ട് PFRDA ബില്ലും NPS സ്കീമും നിർത്തലാക്കുക എന്ന ആവശ്യത്തിന് ഏറെ പഴക്കമുണ്ടെങ്കിലും ഇന്നും പ്രസക്തമാണ്. സർക്കാർ സംവിധാനത്തിന്റെ സ്ഥിരപങ്കാളികളായി, തപാൽ വകുപ്പിന്റെ നട്ടെല്ലായി കഠിനാധ്വാനം ചെയ്യുന്ന GDS ജീവനക്കാരെ സർക്കാർ ജീവനക്കാരായി അംഗീകരിച്ച് തത്തുല്യ ആനുകൂല്യങ്ങൾ അനുവദിക്കണമെന്ന ആവശ്യം വീണ്ടും ഉന്നയിക്കപ്പെടുന്നതോടൊപ്പം അവരുടെ വേതന പരിഷ്ക്കരണത്തിന്നായി പ്രഖ്യാപിക്കപ്പെട്ട കമ്മിറ്റി റിപ്പോർട്ട് ഉടൻ നടപ്പിലാക്കപ്പെടേണ്ടതുമുണ്ട്. കേന്ദ്ര സർക്കാർ വകുപ്പുകളിൽ പലതിലും സ്ഥിരം ജീവനക്കാരുടെ നിയമനം ഒഴിവാക്കപ്പെടുന്നതും നിലവിലുള്ളവരുടെ പ്രസക്നിതന്നെ ചോദ്യം ചെയ്യപ്പെടുന്നതിനും ഇടയാക്കിക്കൊണ്ട് ഭീതിജനകമായിത്തന്നെ കരാർവത്കരണവും സ്വകാര്യവത്ക്കരണവും നടപ്പിലാക്കുന്ന പ്രവണത ചെറുക്കപ്പെടേണ്ടതു തന്നെയാണ്. ഒഴിവുള്ള തസ്തികകളിലെല്ലാം സ്ഥിര നിയമനങ്ങൾ നടത്തി ജീവനക്കാരുടെ അമിത ജോലിഭാരം ഒഴിവാക്കുകയും തൊഴിൽ രംഗത്തിന്റെ കാര്യക്ഷമത ഉറപ്പു വരുത്തുകയും ചെയ്യപ്പെടേണ്ടതുണ്ട്. ഒരു ജീവനക്കാരന്റെ കാലാനുസൃതമായ ജീവിത പുരോഗതിയ്ക്കും തൊഴിൽ രംഗത്തെ മുരടിപ്പ് ഒഴിവാക്കുന്നതിനും ഒരു സർവ്വീസ് കാലയളവിൽ അഞ്ചു പ്രമോഷനുകളെങ്കിലും ഉറപ്പാക്കപ്പെടേണ്ടതാണ്. പ്രമോഷനും MACP യ്ക്കും എന്നു മാത്രമല്ല ഒരു ഇൻക്രിമെന്റിനു പോലും പ്രവർത്തനമേഖലയിൽ ഉയർന്ന നിലവാരം പുലർത്തുന്നുവെന്ന മേലുദ്യോഗസ്ഥരുടെ സാക്ഷ്യപത്രം കരസ്ഥമാക്കാനായി അവരെ പ്രീതിപ്പെടുത്തേണ്ട ഗതികേട് നമുക്കുണ്ടാകുവാൻ പാടില്ല. ഒരു കുടുംബത്തിന്റെ അത്താണിയായിരുന്ന ജീവനക്കാരന്റെ അകാല വിയോഗം തീർക്കുന്ന വിടവു നികത്താനാകില്ലെങ്കിലും ആശ്വാസമായ ആശ്രിത നിയമനത്തിന് ശതമാനപരിധി ഇന്നും പ്രതിബന്ധമായി തുടരുന്നു. സമാനമായ തസ്തികകളിൽ ഇതര വകുപ്പുകളിൽ ജോലി ചെയ്യുന്നവർക്കും സെൻട്രൽ സെക്രട്ടറിയേറ്റിലെ ജീവനക്കാരുടെ വേതനതുല്യത ഉറപ്പു വരുത്തപ്പെടുകയെന്നത് തുല്യജോലിക്ക് തുല്യവേതനമെന്ന സാമാന്യനീതിയുടെ നടപ്പാക്കലാണ്. ശമ്പള കമ്മീഷന്റെ നടപ്പിലാക്കലിനൊപ്പം ലഭിക്കേണ്ട അലവൻസുകളിലെ വർദ്ധനവ് നാളിതുവരെ അനുവദിച്ചില്ലെന്ന് മാത്രമല്ല അതിൻമേൽ നൽകിയ ഉറപ്പുകൾ ചരടു പൊട്ടിയ പട്ടം കണക്കെങ്ങോമറഞ്ഞു. ഒരു മാസത്തെ വേതനം ബോണസ്സായി നൽകുന്നുവെന്ന വ്യാജേന അപഹാസ്യമായ തുക ബോണസ്സായി നൽകുന്നതവസാനിപ്പിച്ച് എല്ലാ വകുപ്പുകളിലേയും ജീവനക്കാരുടെ സേവനമൂല്യം കണക്കാക്കി ബോണസ് നിർണ്ണയിക്കപ്പെടേണ്ടതുണ്ട്.

കേന്ദ്ര സർവ്വീസ് മേഖലയിൽ നടപ്പിലാക്കപ്പെട്ട ശമ്പള പരിഷ്ക്കരണംതന്നെ തേൻ പുരട്ടിയ കാഞ്ഞിരക്കുരുവാണെന്ന സത്യം ഏവരും ഇതിനോടകം തിരിച്ചറിഞ്ഞു കഴിഞ്ഞു. ഇവയുൾപ്പെടെയുളള പ്രശ്നങ്ങൾക്ക് പരിഹാരമെന്ന ആവശ്യവുമായി നാം ബഹുമുഖ പ്രക്ഷോഭങ്ങളുമായി മുൻപോട്ടു പോകവേ, ചില നിക്ഷിപ്ത താത്പര്യങ്ങൾ നൽകിയ തിരിച്ചടികളെ മറികടന്നുകൊണ്ട് കേന്ദ്ര സർവീസ് ജീവനക്കാരുടെ ഒരുമയായ കോൺഫെഡറേഷൻ **2017 മാർച്ച് മാസം 16** നു ദേശവ്യാപകമായി പൂർണ്ണ ദിന സമരത്തിന് ആഹ്വാനം നൽകിയിരിക്കുന്നു. മേൽ സമരത്തിന് പൂർണ പിന്തുണ നൽകി കൊണ്ട് ഇൻകം ടാക്സ് ഡിപ്പാർട്മെന്റിലെ സംഘടനക്കളായ ഇൻകം ടാക്സ് എംപ്ലോയീസ് ഫെഡറേഷന്റെയും ഗസറ്റഡ് ഓഫീസെഴ്‌സ് അസോസിയേഷന്റെയും എല്ലാ അംഗങ്ങളും ആത്മാർത്ഥമായി പങ്കു ചേരേണ്ടത് നമ്മുടെ നിലനിൽപ്പിന്റെ തന്നെ ആവശ്യമാണെന്നിരിക്കേ, നിങ്ങളേവരും ഈ സമരം ഏറ്റെടുത്ത് വിജയിപ്പിക്കണമെന്ന് ആഹ്വാനം ചെയ്യുന്നു.

അഭിവാദ്യങ്ങളോടെ

വി. എം. ജയദേവൻ - എ. ജി. നാരായൺ ഹരി

ജോയിന്റ് കൺവീനേഴ്‌സ്